**БАЩА**

Родителите на Жорко се разделиха тази година. Тъкмо като беше първи клас..

Един ден баща му просто се качи на колата, сложил си беше пътната чанта вътре (*защо е взел само книгите си*, помисли си с надежда Жорко), погали го нежно по главата и каза, че трябва да тръгва.

Каза му също да не тъжи, че пак ще са си двамата „дупе и гащи“ както преди, но просто вече няма да живеят в една къща тримата с майка му.

И наистина му звънна точно след две минути….

Така Жорко „реши“, че татко не си е тръгнал и не ги е изоставил както повтаря мама, а е на почивка -както родителите на Гената, които отидоха за цял месец на някакъв кораб да обикалят..

*Само че тук малко по-дълга май стана почивката на татко.*

Все се чудеше какво стана, тъкмо беше първокласник, заедно избираха месец преди това тетрадки, чанта, моливите даже с татко..и той тръгна за тази почивка.

По му харесваше тази история с почивката, така каза и на приятелите си, така отговори и на няколко деца от квартала, които го питаха вярно ли, че техните се били разделили….“не, не е вярно! Баща ми е на почивка..!!

И така през седмица, когато татко си идва от почивката и го вземе в петък за два дни при него в квартирата си…

 Много е хубаво и весело тези два дни, така бързо минават..

Дори сякаш сега баща му има повече време за него, преди уикенда все беше изморен, лежеше на дивана и гледаше телевизия..Сега ходят заедно на кино, гледат мачове, карат колелета, баща му постоянно му купува подаръци, казва му: „Жорко, не искам нищо да ти липсва, тате..Кажи ми от какво имаш нужда..“

 *Имам нужда да се върнеш.*

Но се чува да му казва*:* „татко знаеш ли на Гената от съседния клас му купили плейстейшън 5..“*-* и го получава другия път.

Живота си върви и не е чак толкова лошо, докато баща му не среща някаква : „гадна уличница“.

Жорко не знаеше какво означава Уличница: докато баща му не я срещна. Мама му обясни.

Това е жена, която взема чуждите мъже. Лоша, зла жена.

*Нещо като мащехата на Пепеляшка е явно..*

*„*Но мамо, нали с татко сте разделени вече цял първи клас?“

„Няма значение, Жоро, баща ти е нещастник, а тази жена е уличница.

И ако не го разбираш, няма да стигнеш далеч...“

*Щом мама казва, значи е така…Мама знае всичко и прави всичко за мое добро.*

Но скоро се започва..

Мама всеки ден плаче.

Повтаря че и тя можело да си сложи книгите в чанта и да си тръгне.

Жорко не иска и майка му да отива на почивка.

Става още по-зле, когато наближи времето баща му да го взема..

Майка му още повече плаче и казва, че всички я изоставят..

„Моля те не плачи,

Аз ще се погрижа за теб..

Не ми е хубаво с него..Не ми се ходи в тях..

Онази гадната сигурно ще е там ..

Не, наистина не ми се ходи с него.

Ще остана с теб.“

**И той я гали нежно по главата..**

„Никъде няма да ходя, няма да му вдигам даже телефона на тоя..

Ние сме си достатъчни двамата с тебе мамо.

Не ни трябва някакъв дето ни изостави.

Да си ходи при оная..“

Така говори вече Жорко и майка му не му прави забележка за лошите думи, даже се успокоява…вече се усмихва.

Благодари му, че не е като баща си, казва му, че само него си има.

*И аз само теб си имам..*

И така Жорко почти вече спира да вижда баща си.

Мисли си, че го мрази: „оня“.

*Те и без него си живеят толкова добре.*

*Като не се е погрижил за майка му.*

*Той Жорко ще се погрижи.*

И така минава време и Жорко става втори клас..

Баща му често го чака пред училище, но Жорко като го види се скрива и успява да се измъкне винаги незабелязано..

Майка му получи някакви документи в къщи, беше много ядосана. Звъня на някаква адвокатка.

*Трябвало да отида в съда, да кажа с кого ще живея, баща ми не можел да ме вижда, затова водил дело..*

*Ми как да ме вижда, нали той ни остави..*

*Нека да страда , че не му вдигам.*

*Той си намери друга.*

*Че и деца има оная.*

*Аз не съм му син на тоя баща..*

*……………………………………………………………………………………………………………………………………………………………*

Отиде на училище след пролетната ваканция и научи от другите деца, че бащата на един негов съученик е починал. Станало внезапно, пред очите му..

Всички бяха тъжни, тихи едни такива, даже госпожа Йорданова дето иначе все гледа лошо, беше една пребледняла и тъжна..(*плакала ли е….??)*

Госпожата говореше бавно, подбираше думите си, обясняваше им как като се върне Кирил на училище, трябва да му изкажат своите съболезнования, но и да играят с него, да се държат както преди, да може поне на училище на него да му е по-леко…

Жоро я слушаше какви ги говори..

*Блазе му..*

*Никога баща му няма да ги изостави с майка му..*

*Никога няма да има друго семейство..*

*Никога майка му няма да иска от него да избере кого да обича..*

*Никога няма да го намрази..*

*А всъщност да му липсва толкова много..*

*Блазе му …..*

*Иска ми се и моят да беше умрял пред очите ми.*

*Блазе му на Киро.*